ไฟแนนซ์ทูเดย์
ค่อนข้างชัดเจนแล้วว่า เดอะโต้ง กิตติรัตน์ ณ ระนอง จะขึ้นมานั่งตำแหน่งขุนคลัง
18 ม.ค. 2555

ค่อนข้างชัดเจนแล้วว่า เดอะโต้ง กิตติรัตน์ ณ ระนอง จะขึ้นมานั่งตำแหน่งขุนคลัง 
ในรัฐนาวายิ่งลักษณ์ 2 นี้อย่างแน่นอน เปิดตัวออกมาแล้ว คงไม่มีการเปลี่ยนแปลงอะไรในเชิงนโยบายเศรษฐกิจ 
ที่ว่านโยบายไม่เปลี่ยนแปลงก็คือ ทีมที่ปรึกษานายกฯ ที่อุดมไปด้วยคนหน้าเดิมอย่าง ดร.โกร่ง วีรพงษ์ รามางกูร นิพัทธ พุกกะณะสุต วิจิตร สุพินิจ ยังเป็นผู้ทรงอิทธิพลในการทำนโยบาย 




...ที่ ช.ชดา เป็นห่วงก็คือ เดอะโต้ง จะเข้าขากับทีมผู้อาวุโสเหล่านี้ได้ดีหรือเปล่า เพราะแต่ละเรื่องที่คิดออกมา ไม่ใช่ฝีมือคิดไม่ได้ขนาดนี้ ทั้งเรื่องโยกหนี้ เรื่องการหาวิธีลดหนี้สาธารณะเพื่อให้กู้ได้มากขึ้น ก็ล้วนแต่มาจากที่ปรึกษากลุ่มนี้
...ขอยกนิ้วให้แนวคิดสุดล้ำของพี่อี๊ด ธีรศักดิ์ สุวรรณยศ กรรมการผู้จัดการ ธนาคารอิสลามแห่งประเทศไทย ที่ใช้ช่องทางขยายตลาดโดยไม่ต้องจ้างพนักงาน ให้ประชาชนมาลงทะเบียนเป็นนายหน้าพาคนมากู้เงินจากธนาคาร 
วิธีการนี้จะมีความเสี่ยงน้อย หากฝ่ายวิเคราะห์และอนุมัติสินเชื่อของธนาคารวิเคราะห์แบบตรงไปตรงมา ไม่มีนอกมีใน มีการเบิกใช้สินเชื่อก่อนนายหน้าที่ทำหน้าที่มาร์เก็ตติง จึงจะได้เงินไป
ค่าตอบแทนให้กันเป็นรายปีตามอายุเงินกู้ แถมให้ตกทอดถึงลูกหลานได้ด้วย เหมือนตัวแทนขายประกัน ธนาคารได้ประโยชน์ในการลดต้นทุน ไม่ต้องจ้างพนักงานการตลาด มีแต่ได้กับได้จริงๆ 
...เป้าหมายเงินเฟ้อที่โดน ครม.ตีกลับมาก่อนปีใหม่ ในเรื่องการขยายกรอบให้กว้างขึ้นทางเทคนิค ตอนนี้ยังค้างเติ่ง กระทรวงการคลัง ยังไม่ได้เสนอกลับไปให้ ครม.พิจารณา 
กรอบเงินเฟ้อนี้เป็นเรื่องที่กระทรวงการคลังต้องไปหารือกับธนาคารแห่งประเทศไทย ซึ่งถูกตีกลับมาอย่างนี้ก็ดี เพราะนโยบายกระชากค่าครองชีพของรัฐบาล กำลังเปลี่ยนจากกระชากลงเป็นกระชากขึ้น เพราะราคาน้ำมันที่ไปกดไว้เมื่อปีที่แล้ว กำลังปูดออกมาดันราคาสินค้าและบริการทุกสิ่งให้เพิ่มขึ้น หลังรัฐบาลสั่งเก็บเงินคืนกองทุนน้ำมันฯ
...แบงก์ชาติ ออกประกาศวันหยุดเพิ่มให้สถาบันการเงินในพื้นที่ 4 จังหวัดชายแดนภาคใต้ คือ ปัตตานี ยะลา นราธิวาส และสตูล หยุดทำการในวันจันทร์ที่ 23 ม.ค.ปีนี้ ซึ่งเป็นวันตรุษจีนได้เป็นกรณีพิเศษ